钦定古今图书集成/明伦汇编/皇极典/第255卷 > 易经 > 泰卦
## 钦定古今图书集成/明伦汇编/皇极典/第255卷 > 易经 > 泰卦

初九：拔茅茹，以其汇，征吉。

〈程传〉初以阳爻居下，是有刚明之才而在下者也。时之《否》，则君子退而穷处时既泰，则志在上进也。君子之进，必与其朋类相牵援，如茅之根然，拔其一则牵连而起矣。“汇”，类也。贤者以其类进，同志以行其道，是以“吉”也。自古君子得位，则天下之贤萃于朝廷，同志协力，以成天下之《泰》。小人在位，则不肖者并进，然后其党胜而天下否矣。盖各从其类也。

《象》曰：“拔茅贞吉”，志在外也。

〈程传〉“志在外”，上进也。